דבי מאייר

דברה "דבי" אליזבת' מאייר (באנגלית: Deborah "Debbie" Elizabeth Meyer; ‏ נולדה ב-14 באוגוסט 1952) היא שחיינית עבר אמריקאית שזכתה בשלוש מדליות זהב באולימפיאדת מקסיקו ב-1968 ב-200, 400 ו-800 מטר בסגנון חופשי. הישגה זה הפך אותה לשחיינית הראשונה שזכתה בשלוש מדליות זהב אישיות באולימפיאדה אחת. מאייר נאלצה לפרוש משחייה תחרותית בגיל צעיר עקב פציעה. נולדה באנאפוליס שבמרילנד וסבלה בילדותה ממחלת האסתמה. היא החלה להתאמן בשחייה ובהיותה בת 13 עברה עם משפחתה לקליפורניה. היא התאמנה במועדון השחייה של סנטה קלרה תחת הדרכתו של המאמן הראשי ג'ורג' היינס שבה שחו מספר אלופים אולימפיים כמו דיק רות', קלאודיה קולב, דון שולנדר, דונה דה וארונה, מארק ספיץ וקארן מו. תוך שנתיים היא הפכה לאחת מהשחייניות הבכירות בעולם. ב-1967 זכתה בשתי מדליות זהב במשחים ל-400 ו-800 מטר חופשי במשחקים הפאן-אמריקאיים שנערכו בוויניפג. היא שברה את שיאי העולם בשלושת המשחים בהם נטלה חלק במבחנים האמריקאים לקראת אולימפיאדת מקסיקו. באולימפיאדה עצמה סבלה מקלקול קיבה דבר שפגע בהישגיה. למרות זאת ניצחה בשניים מהמשחים את יריבותיה בהפרשים גדולים (3.7 שניות ב-400 מ' חופשי ו-11.7 שניות ב-800 מ' חופשי) וקבעה שלושה שיאים אולימפיים ב-200 מטר חופשי (2:10.5 דקות), ב-400 מטר חופשי (4:31.8 דקות) וב-800 מטר חופשי (9:24.0 דקות). בשבע השנים שקדמו לאולימפיאדת 1968 עברה באימוניה מרחק של 48,000 קילומטרים והציבה סטנדרטים חדשים באימוני שחייה של נשים. ב-1972 פרשה משחייה תחרותית לאחר שסבלה מאמתחת מודלקת (בורסיטיס) חוזרת בכתף. בין יולי 1967 ואוגוסט 1970 שברה מאייר 15 שיאי עולם בארבעה משחים. 200 מטר חופשי – שברה באוגוסט 1968, במבחנים האולימפיים של ארצות הברית, את שיאה של חברתה לנבחרת, לינדה גוסטבסון (שנקבע במקצה מוקדם באותה תחרות) ב-1.2 שניות והעמידה אותו על 2.06.7 דקות. שיא זה נשבר ב-1971 על ידי האוסטרלית שיין גולד. 400 מטר חופשי – שברה ביולי 1967, במשחקי פאן אמריקה שנערכו בוויניפג, את שיאה של האמריקאית פמלה קרוז ב-3.8 שניות והעמידה אותו על 4.32.6 דקות. עד אוגוסט 1970 שיפרה את השיא העולמי ארבע פעמים נוספות. שיאה האחרון, שעמד על 4.24.3 דקות, נשבר על ידי האוסטרלית קארן מוראס ב-1971. 800 מטר חופשי – שברה ביולי 1967, בתחרות בסנטה קלרה, את שיאה של האמריקאית שרון פינרן ב-1.1 שניות והעמידה אותו על 9.35.8 דקות. עד אוגוסט 1968 שיפרה את השיא העולמי עוד ארבע פעמים נוספות. שיאה האחרון, שעמד על 9.10.4 דקות, נשבר על ידי האוסטרלית קארן מוראס ב-1970. 1,500 מטר חופשי - שברה ביולי 1967, בתחרות בסנטה קלרה, את שיאה של האמריקאית פטרישיה קארטו ב-1.8 שניות והעמידה אותו על 18.11.1 דקות. עד אוגוסט 1969 שיפרה את השיא העולמי עוד שלוש פעמים נוספות. שיאה האחרון, שעמד על 17.19.9 דקות, נשבר ב-1971 על ידי האוסטרלית שיין גולד. 1967 - ספורטאי השנה של סוכנות הידיעות הסובייטית טאס. 1968 - פרס ג'יימס א' סאליבן לספורטאי החובב המצטיין בארצות הברית. 1969 - ספורטאי השנה של סוכנות הידיעות האמריקאית Associated Press. 1967, 1968, 1969 - שחיינית השנה בעולם.Swimming World Award Honorees, Swimming World News (באנגלית אמריקאית) 1977 - היכל התהילה הבינלאומי של השחייה.ISHOF - Debbie Meyer (USA) - 1977 Honor Swimmer, web.archive.org, ‏2007-10-25 1986 - היכל התהילה האולימפי של ארצות הברית. 2004 - היכל התהילה הלאומי של בתי הספר התיכוניים בארצות הברית. היא נישאה לביל ובר ומ-1993 מנהלת בית ספר לשחייה בקרמייקל שבקליפורניה. כמו כן, היא מאמנת את קבוצת השחייה שבעיר מגוריה, טרקי שבקליפורניה. מדיה וקבצים בנושא דבי מאייר בוויקישיתוף התפתחות שיא העולם במשחה ל-200 מטר חופשי התפתחות שיא העולם במשחה ל-400 מטר חופשי התפתחות שיא העולם במשחה ל-800 מטר חופשי התפתחות שיא העולם במשחה ל-1500 מטר חופשי דבי מאייר, באתר הוועד האולימפי הבין-לאומי דבי מאייר, באתר olympedia.org דבי מאייר, באתר Swimrankings דבי מאייר, באתר אנציקלופדיה בריטניקה (באנגלית) דבי מאייר באתר הוועד האולימפי דבי מאייר באתר היכל התהילה של השחייה ביוגרפיה אתר בית הספר לשחייה של דבי מאייר James E. Sullivan Award